
הכנסת העשרים
מושב רביעי
<פרוטוקול מס' 711>
מישיבת ועדת העבודה, הרווחה והבריאות
יום שלישי, ה' באדר התשע"ח (20 בפברואר 2018), שעה 8:55
<סדר היום:>
<הצעת חוק מגן דוד אדום (תיקון מס' 8) (מידע בדבר מטופל שזהותו אינה ידועה וחובות דיווח), התשע"ח-2018>
הצעתן של חברות הכנסת שולי מועלם-רפאלי ואורלי לוי אבקסיס
נכחו:

<חברי הוועדה:> 
מירב בן ארי – מ"מ היו"ר
מאיר כהן 

חברי הכנסת:
שולי מועלם-רפאלי
<מוזמנים:> 
	מירי גראשי כהן
	–
	מנהלת שירותי הצלה וע"ר, משרד הבריאות

	טל אמתי נשרי
	–
	עו"ד, הלשכה המשפטית, משרד הבריאות

	איתי קליטניק
	–
	כלכלן בכיר, משרד הבריאות

	אורן גבע
	–
	רפרנט בריאות, אגף התקציבים, משרד האוצר

	טלי שטיין
	–
	עו"ד, ממונה על תחום בריאות, משרד המשפטים

	חיים וינגרטן
	–
	ראש אג"מ, זק"א

	ויקי דיין לוי
	–
	עוזרת סמנכ"ל ומנהלת מחלקת תכנון, כללית שירותי בריאות

	מאיה קיטרו
	–
	מנהלת בקרת רכש שירותים רפואיים, קופת חולים מאוחדת

	מידד גיסין
	–
	נשיא ארגון צב"י, צרכני בריאת ישראל

	דוד קשני
	–
	יו"ר פורום הדיור הציבורי

	איתן אלון
	–
	שדלן/ית (גלעד יחסי ממשל ולובינג), מייצג/ת את מגן דוד אדום (לקוחות קבועים נוספים שנושא הישיבה נוגע אליהם באופן ישיר: האגודה לזכויות החולה, ההסתדרות הרפואית בישראל, מאוחדת)

	יהושע שלמה זוהר
	–
	שדלן/ית (גורן עמיר יועצים בע"מ), מייצג/ת את שירותי בריאות כללית


<ייעוץ משפטי: >
נעה בן שבת
<מנהל/ת הוועדה:>
ענת כהן שמואל
<רישום פרלמנטרי:>
אהובה שרון, חבר תרגומים
<הצעת חוק מגן דוד אדום (תיקון מס' 8) (מידע בדבר מטופל שזהותו אינה ידועה וחובות דיווח), התשע"ח-2018>
<היו"ר מירב בן ארי:>
בוקר טוב. אני פותחת את ישיבת ועדת העבודה, הרווחה והבריאות. היום ה-20 בפברואר 2018, ה' באדר התשע"ח, על סדר היום הצעת חוק מגן דוד אדום (תיקון מס' 8) (מידע בדבר מטופל שזהותו אינה ידועה וחובות דיווח), התשע"ח-2018, של חברת הכנסת שולי מועלם-רפאלי וחברת הכנסת אורלי לוי אבקסיס. אני מאוד מקווה שזו הישיבה האחרונה בנושא, הכנה לקריאה שנייה ושלישית. חוק חשוב של שולי שמלווה אותו מהיום שנכנסנו לוועדה יחד עם מד"א.

<שולי מועלם-רפאלי (הבית היהודי):>
מקדמת.

<היו"ר מירב בן ארי:>
מקדמת, מלווה, דוחפת. שולי, אני מלווה אותה מהצד הזה יחד עם מד"א וקופות החולים וכמובן משרד הבריאות.

לפני שאנחנו מתחילים בהקראה, חברי הכנסת, אתם רוצים להתייחס?

<מאיר כהן (יש עתיד):>
לא. להקריא ולהצביע.

<היו"ר מירב בן ארי:>
יופי. גברתי היועצת המשפטית, בבקשה.

<נעה בן שבת:>
הצעת חוק מגן דוד אדום (תיקון מס' 8) (מידע בדבר מטופל שזהותו אינה ידועה וחובות דיווח),
התשע"ח-2018
1. תיקון סעיף 7א
בחוק מגן דוד אדום, התש"י-1950 (להלן – החוק העיקרי), בסעיף 7א, אחרי סעיף קטן (א) יבוא:

"(א1)
(1)
קיבל אדם שירות פינוי חירום לבית חולים ובשל מצבו הרפואי בעת פינוי החירום לא ניתן היה לברר את שמו, את מספר הזהות שלו או באיזו קופת חולים הוא מבוטח, ימסור בית החולים לאגודה, לשם גביית האגרה, את הפרטים האמורים שברשותו לפי בקשה שתגיש האגודה בתוך 14 ימים מיום הפינוי. ואולם, בית החולים לא ימסור את המידע בדבר קופת החולים שבה אדם מבוטח אם אותו אדם הודיע על התנגדותו לכך בשל רצונו לשאת בעצמו בתשלום האגרה.

(2)
האגודה לא תעשה שימוש במידע שקיבלה לפי סעיף קטן זה ולא תעבירו לאחר אלא לשם גביית האגרה כאמור בסעיף זה".
2. הוספת סעיף 7ב
אחרי סעיף 7א לחוק העיקרי יבוא:

"7ב.
מסירת מידע ודיווח

שר הבריאות, בהתייעצות עם שר המשפטים ובאישור ועדת העבודה, הרווחה והבריאות של הכנסת, רשאי לקבוע הוראות בדבר דיווח של האגודה למשרד הבריאות בכל עניין הנוגע לפעילותה לפי חוק זה, ובכלל זה דרכי דיווח, שיבטיחו כי מידע פרטני על מטופלים יועבר תוך הגנה על פרטיותם, ויצומצם להיקף המזערי הנדרש של חשיפת נתונים שעלולים להביא לזיהויים.

3. תחילה ותחולה
תחילתו של סעיף 7א לחוק העיקרי, כנוסחו בחוק זה, ב-1 בחודש שלאחר פרסומו של חוק זה, והוא יחול על פינוי חירום שבוצע מיום תחילתו ואילך.

קיבלנו הבוקר בקשה מבתי החולים לדחות את מועד התחילה במספר חודשים – הם למעשה ביקשו חצי שנה – כדי לאפשר להם להיערך. אנחנו מדברים על ההיערכות להעברת המידעים לבתי החולים.

<היו"ר מירב בן ארי:>
תכף נתייחס לתחולה. משרד הבריאות, אתם רוצים להתייחס?

<מירי גראשי כהן:>
אנחנו מקבלים את זה.

<מאיר כהן (יש עתיד):>
לגבי דחייה של שישה חודשים?

<מירי גראשי כהן:>
לא. לא מדברים על התחולה. הנוסח תואם אתנו.

<ויקי דיין לוי:>
אני מחטיבת בתי חולים, קופת חולים כללית. אנחנו שמחים שתהיה דחייה. אין לנו מניעה לחוק אבל נדרשת היערכות גם תקציבית. אין לנו את כוח האדם שיתחיל לטפל בכל הרישומים האלה ואנחנו נצטרך לקבל תקציב. אני מניחה שגם בתי החולים הממשלתיים יצטרכו.

לגבי זה שאנחנו לא נמסור מידע אם אותו אדם מודיע על התנגדותו, אני לא בטוחה כמה מטופלים יביעו את התנגדותם. הם לא מודעים לכל הבירוקרטיה, הם לא מודעים לכך שאנחנו מעבירים מידע ואני חושבת שיש כאן בעיה שצריך לתת את הדעת עליה.

<מאיה קיטרו:>
קופת חולים מאוחדת, אגף רכש ובקרה. אני מצטרפת לדברי חברתי מקופת חולים כללית. אני רק מקווה שמד"א לא ישתמשו בחקיקה הזאת כדרך המלך.

<שולי מועלם-רפאלי (הבית היהודי):>
תודה רבה גברתי, תודה לך, ליועצת המשפטית, לוועדה על ההתקדמות בקידום החוק. אני רוצה לומר שני דברים. ברור לחלוטין שגם בתי החולים, גם הקופות וגם משרד הבריאות נמצאים בקשר ישיר, רציף ותמידי מול מד"א ואנחנו מניחים שכמו שעד היום ידעו להגיע לדברים גם מחוץ לכנסת, גם תהליך החקיקה הזה הוא רק חלק מדברים משמעותיים גדולים שנעשים בתוך מערכת הבריאות, בין גופים שונים, ולצורך העניין קופות חולים, בתי חולים, מד"א וכמובן הנהגת משרד הבריאות הם חלק ממערכת הבריאות. לכן אני יכולה להבין את הרצון למסגר דברים. לא כל כך ברור לי החשש שלא ייעשה שימוש לא ראוי בחקיקה הזאת.

<מאיר כהן (יש עתיד):>
מה החשש? מה אפשר לעשות בחקיקה הזאת שהוא לא ראוי?

<שולי מועלם-רפאלי (הבית היהודי):>
כן. לא ברור. 

<מאיר כהן (יש עתיד):>
מה, לבוא ולהעיר אותם בכוח?

<מאיה קיטרו:>
כמה שפחות חשיפה של מידע רפואי.

<מאיר כהן (יש עתיד):>
אני לא מצפה מארגון כמו מד"א שיפרסם בעיתון.

<היו"ר מירב בן ארי:>
אנחנו סומכים עליהם.

<מאיה קיטרו:>
לצמצם את זה כמה שיותר למצבים שבאמת זה נחוץ.

<שולי מועלם-רפאלי (הבית היהודי):>
זה ממש כתוב בחוק. לכן לא היה ברור לי איזה שימוש לא ראוי אפשר לעשות כאשר החקיקה כל כך ברורה ונכתבה באופן כל כך ברור, מדויק ומצומצם על ידי היועצת המשפטית.

אני מבקשת שהדחייה תהיה עד שלושה חודשים ולא יותר מזה.

אני מנצלת שוב את הבמה כאן לקרוא לציבור – אני הוצאתי את זה וגם מד"א הוציאו את זה – קיבל את בקשתי מנכ"ל מד"א שבעקבות החקיקה החשובה הזאת שאנחנו מקדמים, אנשים יוכלו בחודשים הקרובים, אנשים שצברו חובות מול מד"א, לשלם רק את החוב, את הקרן בלי הריביות שהצטברו במהלך התהליך אותו אנחנו מתקנים בהצעה הזאת. אני חושבת שזאת אמירה חשובה מאוד, ראויה מאוד ונכונה מאוד. כמו שאמרנו, כל התיקון הזה, כמו דברים רבים אחרים - - -

<מאיר כהן (יש עתיד):>
לכמה זמן הם פותחים חלון?

<שולי מועלם-רפאלי (הבית היהודי):>
לשישה חודשים. אני חושבת שזה זמן מצוין.

<מאיר כהן (יש עתיד):>
אני יודע שבדימונה אתם תקבלו הרבה כסף.

<שולי מועלם-רפאלי (הבית היהודי):>
אני שמחה שהציבור ישלם רק את הקרן בלי הריבית.

<מאיר כהן (יש עתיד):>
המון אנשים באו אלי ואמרו שהם לא יכולים לשלם עם הריביות.

<שולי מועלם-רפאלי (הבית היהודי):>
כמו שאמרנו מהתחלה, המטרה היא שהדברים ייקלו על המטופלים מכל בחינה שהיא, יצמצמו את העלות, יצמצמו את הצורך של המטופלים להיות חלק מבירוקרטיה. אנחנו סומכים על מערכת הבריאות ועל כל השותפים בה שיעשו את הדבר הזה בצורה הטובה והנכונה ביותר לטובת המטופלים.

תודה רבה.

<מאיר כהן (יש עתיד):>
אני מציע שנעבור להצבעה.

<היו"ר מירב בן ארי:>
אני רק רוצה לומר שאנחנו נותנים תחולה של שלושה חודשים לחוק הזה.

<נעה בן שבת:>
בתשובה למה שאמרה גברת ויקי לוי. דיברת על כך שלא מודעים להתנגדות. רציתי לציין שהאפשרות להתנגד נוגעת רק לנושא של קופת החולים, מידע בדבר קופת החולים, וזה צריך להיות, אם רצונו של האדם לתת בעצמו. הוא לא יכול לסרב.

<היו"ר מירב בן ארי:>
דיברנו בישיבה הקודמת על העניין של הרצון שלו לסרב. לכן הנושא הזה טופל.

<טל אמתי נשרי:>
אני רוצה לברך גם את חברת הכנסת מועלם-רפאלי, גם את הוועדה, גם אתכם, את כל מי שהיה שותף להצעת החוק הזאת שעברה כמה גלגולים ואני חושבת שהיא קידמה כמה דברים מאוד חשובים במערכת הבריאות, דברים שגם במשרד הבריאות חשבנו עליהם כמו הנושא של ההתחשבנות הישירה בין מד"א לקופות החולים שזה דבר שבאמת עוזר למטופלים ונוטל מעל כתפיהם נטל מאוד מאוד כבד, כך שאנשים שזכאים, קופת החולים תשלם עבור אגרת הפינוי שלהם באמבולנס. 
אני באמת רוצה לברך אתכם ואני חושבת שבסוף ההצעה הזאת גם פותרת עוד נקודה משמעותית של מד"א שהיא גוף שמבצע, גוף סטטוטורי שמבצע חובה על פי חוק וזכאי לקבל את תשלום האגרה ולצורך כך הוא צריך לקבל את הנתונים. אני חושבת שבמובן הזה גם יש כאן סוג של תיקון עוול ואני באמת רוצה לברך את כל השותפים.

<נעה בן שבת:>
אתם תביאו בהקדם את התקנות לעניין הדיווח יחד עם ההוראות של קידוד והצפנה וכל מה שקשור?

<טל אמתי נשרי:>
כן.

<היו"ר מירב בן ארי:>
תודה רבה. ברשותכם, נעבור להצבעה.

מי בעד אישור הצעת חוק מגן דוד אדום (תיקון מס' 8) (מידע בדבר מטופל שזהותו אינה ידועה וחובות דיווח), התשע"ח-2018? מי נגד? מי נמנע?

הצבעה

בעד – פה אחד
הצעת חוק מגן דוד אדום (תיקון מס' 8) (מידע בדבר מטופל שזהותו אינה ידועה וחובות דיווח), התשע"ח-2018 – נתקבלה.
<היו"ר מירב בן ארי:>
הצעת החוק אושרה פה אחד ותועבר למליאה לקריאה שנייה ושלישית.

ברכות לחברתי חברת הכנסת שולי מועלם-רפאלי. הייתה לי הזכות ללוות אותך בהצעת החוק הזאת, לכבוד גדול.

תודה רבה לכל השותפים, למשרדים, לקופות ולמד"א, ורק בריאות לכולם. תודה רבה.

<הישיבה ננעלה בשעה 09:05.>

